Løven, heksa og klesskapet

For filmen med samme navn, se «Legenden om Narnia – Løven, heksa og klesskapet»

Løven, heksa og klesskapet er den andre boken i C.S. Lewis' serie om Narnia, ifølge seriens interne kronologi. Til tross for dette er Løven, heksa og klesskapet den tidligst utgitte boken i serien, da den predaterer Drømmen om Narnia med fire år.

Handlingen

Bokens hovedpersoner er de fire søsknene Peter, Susan, Edmund og Lucy Pevensie. Under 2. verdenskrig i England blir de fire barna evakuert til professor Digory Kirkes landsted for å unngå blitzen over London.

En regnværsdag bestemmer barna seg for å leke gjemsel. Lucy gjemmer seg i et klesskap, men når hun går dypere inn i skapet, oppdager hun at hun er kommet til en snødekket skog. Her møter hun faunen Tumnus. Han forteller henne om Heksa Hvit som regjerer landet med jernhånd, og gjør at det alltid er vinter, men at det aldri blir jul. Lucy er på besøk hos Tumnus i flere timer, men når hun går tilbake gjennom klesskapet, oppdager hun at det kun har gått noen sekunder i England. De andre barna tror ikke på Lucy når hun forteller dem om Narnia, en tro som blir styrket av det faktum at klesskapet nå bare er et vanlig skap.

Flere uker senere går hun tilbake til Narnia, men denne gangen følger Edmund etter. Han klarer ikke å ta igjen Lucy i Narnia, og møter i stedet en kvinne i en slede. Kvinnen kaller seg dronningen av Narnia, og lover Edmund at han skal få bli prins av Narnia dersom han tar med seg søsknene sine på besøk til henne. Edmund møter Lucy ved klesskapet, men når de kommer tilbake til England, nekter han for at de har vært i Narnia ovenfor Peter og Susan.

Kort tid senere gjemmer alle barna seg i klesskapet, og ender opp i Narnia alle sammen. Lucy leder dem til Tumnus' hjem, bare for å oppdage at hulen han bodde i er endevendt, og Tumnus tatt bort, slik Heksa Hvit hadde truet med. Barna blir tatt inn av et par snakkende bevere, som forteller dem om en profeti om at når to sønner av Adam og to døtre av Eva blir konger og dronninger av Narnia, vil Heksa Hvit miste makten. Beverne sier også at Narnias sanne konge, løven Aslan, som har vært borte lenge, nå er tilbake.

Men Edmund er besatt av heksa, og tar av mot hennes slott. De andre barna når ikke Edmund igjen før han kommer til slottet, og må fortsette mot Aslan uten ham. Når Edmund finner heksa blir hun sint fordi han ikke har med seg søsknene sine, og drar han med seg på jakt etter resten av barna. Men hennes krefter er svekket, og våren er begynt å komme til Narnia, noe som fører til at sleden hennes blir ubrukelig.

I mellomtiden har Peter, Susan og Lucy funnet Aslan, og de klarer å redde Edmund rett før han blir drept av Heksa Hvit. Men heksa krever at Edmund blir returnert til henne, siden den gamle loven sier at alle forrædere tilhører henne. Aslan tilbyr å ta Edmunds plass, noe Heksa Hvit aksepterer.

Aslan blir drept av heksa, men på grunn av en dypere magi får han livet tilbake ved soloppgang. I kampen som følger blir heksa slått og drept av Aslan. Etter dette blir Peter, Susan, Edmund og Lucy konger og dronninger av Narnia, og de regjerer i mange år. En dag når de er voksne finner de igjen klesskapet i skogen, og da de går gjennom det oppdager de at de igjen er barn, og at bare minutter har passert i England mens de var borte.

Narnia
Bøker fra 1950